**Lääne-Harju valla rahvastikust**

Lääne-Harju valla elanike arv seisuga 01.01.2023 on 13 604 elanikku. Valla elanike arv suurenes 2022. aasta jooksul ligi 600 inimese võrra, valda kolis elama aasta jooksul 1468 uut elanikku. 2022. aastal registreeriti vallas 116 lapse sünd, nendest 69 poissi ja 47 tüdrukut. Manalateele lahkus 204 inimest.

Lääne-Harju vallas on kokku 53 asustusüksust (1 linn, 6 alevikku ja 46 küla), millest 28 suurenes 2022. aastal elanike arv.

Enim suurenes elanike arv Paldiski linnas – 230 inimese võrra. Teistes asulates lisandus elanikke vastavalt: Laulasmaa külas 80, Kloogaranna külas 35, Klooga alevikus 30, Harju-Risti külas 23, Tuulna külas 17, Ämari alevikus 14 ja Kasepere külas 12. Veel suurenesid küladest elanike arvuga Kersalu, Kurkse, Meremõisa ja Karilepa – seda keskmiselt kümne inimese piires.

Vanusegruppide kaupa on elanike arv kõige suurem tööealiste ehk vanuses 19 – 64-aastaste seas, mis on 8101 elanikku ehk 60% valla elanike koguarvust. 0 – 18-aastaseid noori ja lapsi elab meie vallas 2800 ehk 20% elanikest. Vanemaealised, kes on vanuses 64-aastased ja vanemad, moodustavad valla elanike arvust 20% ehk 2703 elanikku. Noorte arvu suurenemine vallas on seotud sellega, et sõjapõgenike näol saabusid meile Ukrainast peamiselt naised alaealiste lastega.

Kiiresti arenevad piirkonnad, kus elanike arv suureneb ning toimub intensiivne elamute ehitus, on Tuulna, Kloogaranna, Laulasmaa ja Meremõisa külad. Padise piirkonnas Kasepere, Kurkse, Karilepa, Hatu ja Määra külad~~es~~, kus elanike arv on kasvanud küll kümne inimese piires, kuid arvestades külade väiksust, on see siiski märkimisväärne.

Paldiski linna elanike arvu suurenemist on põhjustanud eelkõige siia saabunud sõjapõgenikud, kes on leidnud endale eluaseme üüriturult. Klooga aleviku elanike arv kasvas möödunud aasta jooksul 30 inimese võrra, tegemist on ka valla kõige suurema alevikuga ehk 01.01.2023 seisuga 1087 elanikku.

Rahvastikuregistri andmetel on Lääne-Harju vallas 193 inimest, kelle aadress on kohaliku omavalitsuse täpsusega ehk põhielukohaks on märgitud Lääne-Harju vald, see arv suurenes 2022. aastal 100 inimese võrra.

Aadress kohaliku omavalitsuse täpsusega tekib isikule rahvastikuregistrisse mitmel viisil: näiteks paigutatakse isik erihoolekandeasutusse (hooldekodu, hooldehaigla jne), kuhu ta jääb alalisele hooldusele ning tema eluruum võõrandatakse, siis tehakse isikule aadress selle kohaliku omavalitsuse täpsusega, kus oli tema viimane registreeritud elukoht registrisse kantakse tema viibimiskohana vastav asutus või viibib kohaliku omavalitsuse territooriumil isik, kellel ei ole püsivat elukohta, aga ta vajab sotsiaalset abi.